Iktatószám: T/43-2/2020.

**Jegyzőkönyv**

**Készült**: A Térségfejlesztési Bizottság 2020. szeptember 17-i, a Megyeháza Földszinti 5. számú termében tartott üléséről.

**Jelen vannak**: a mellékelt jelenléti ív szerint

**Fodor Márk**: A Térségfejlesztési Bizottság folytatja a munkát. Köszönti Egri Gyula parancsnok Urat.

**Napirend tárgyalása:**

1. **Tájékoztató a Zala Megyei Katasztrófavédelmi Igazgatóság 2019. évi tevékenységéről.**

**Fodor Márk**: Felkéri Egri Gyula igazgatót az előterjesztés rövid ismertetésére.

**Egri Gyula**: A 2019-es év békés, nyugodt év volt. Nem voltak tömeges beavatkozások, balesetek, sem pedig szénmonoxid-mérgezéses esetek. Jutott idő a belső felújításokat, karbantartásokat saját erőforrásaikból elvégezni (vízvezeték, elektromos hálózat), amellyel kb. 10 millió Ft-os megtakarítást értek el. A komolyabb megmérettetéseket az előterjesztés tartalmazza. A 112-es rendszer működésével kapcsolatban elmondta, hogy a riasztások kb. 99 %-a 1. fokozatú, ami azt jelenti, hogy a jelzéstől a kiérkezésig nem kellett megerősítést hívni. 17 db 2-es fokozatú riasztás volt, amelyet a közgyűlésen ismertetni fog részletesen. A legbonyolultabb esemény a bagolai szeméttelep tűzesete volt, amely 2,5 óráig égett. A gyors és hatékony beavatkozásnak köszönhetően Nagykanizsára nem volt környezetterhelő hatása. Egyéb kirívó eset nem volt. A veszélyes anyagokat tároló üzemeket magas hatósági ellenőrzés alatt tartják. Az elmúlt évben kevesebb volt a tűzeset, több volt a műszaki mentés. A nyílt területű tüzek ennek ellenére Zala megyében is elszaporodtak, viszont a nyugati megyékben kevesebb szabadtéri tűz van, mint a keleti megyékben. Tisztelettel várja a további kérdéseket.

**Fodor Márk**: Megkérdezi, hogy van-e valakinek kérdése a napirendi ponttal kapcsolatban. Érdeklődik a szervezet technikai eszközökkel való ellátottságáról.

**Egri Gyula**: Az R16-os tűzoltófecskendők beváltották a hozzájuk fűzött reményeket, amellyel 130-135 millió forint értékű eszközbeáramlás történt. Ezen felül 2 darab vízszállító került 110 millió Ft értékben beszerzésre Lenti és Keszthely városokba. Újra indult a magyar gépjárműfecskendő gyártás, amelyekkel a munkánkat végezzük. Kevesebb a meghibásodás, olcsó a fenntartása, így megtakarítás is keletkezik a gépjárműfenntartás területén. Az eszköz, a védőruha és az elhelyezési körülmények jónak mondhatók.

**Strázsai Zoltán**: Kérdezi, felsorolás szinten milyen új technikai eszközök érkeztek idén.

**Egri Gyula**: A vízszállítókat már korábban említettem, és 1 darab mocsárjárót kaptunk a Keszthelyi-öböl és a Zala menti torkolat védelmére a Balaton projekt keretében. Ez egy úszó lánctalpas gépjármű, amely mocsaras és nehezen megközelíthető szakaszokon és terepeken használható. Tervezik, hogy a Keszthelyi-hegység bozóttüzeihez is bevetik a járművet, amivel oltóanyagokat tudnak szállítani az érintett területre. 2019-ben 90 darab védőruhát is kaptak, melyet tartalékba tudtak helyezni. Így a folyamatos védőruha és védőeszköz (pl.: sisak, csizma, mászóöv) ellátást biztosítani tudják.

**Strázsai Zoltán**: Ezúton is köszönjük a Katasztrófavédelem és a Tűzoltóság munkáját. A tavaszi és a mostani járványhelyzetben bajtársiasságról nyújtottak tanúbizonyságot. Az önkéntes és hivatásos tűzoltók pozitívan vizsgáztak, számíthattak egymásra. Még egyszer köszöni, és jó egészséget kíván a további munkához.

További kérdés, észrevétel nem merült fel.

**14/2020. (IX.17.) TB számú határozat**

*A Zala Megyei Közgyűlés Térségfejlesztési Bizottsága a „Tájékoztató a Zala Megyei Katasztrófavédelmi Igazgatóság 2019. évi tevékenységéről” című napirendi pontot 5 igen szavazattal egyhangúan elfogadta.*

1. **A Zala Megyei Értéktár Bizottság új tagjának megválasztása.**

**Fodor Márk**: Megkérdezi, hogy van-e valakinek kérdése a napirendi ponttal kapcsolatban.

A Térségfejlesztési Bizottság tagjai részéről kérdés nem merült fel.

**15/2020. (IX.17.) TB számú határozat**

*A Zala Megyei Közgyűlés Térségfejlesztési Bizottsága „*A Zala Megyei Értéktár Bizottság új tagjának megválasztása*” című napirendi pontot 5 igen szavazattal egyhangúan elfogadta.*

**Fodor Márk**: Megköszöni a Térségfejlesztési Bizottság munkáját, majd az ülést bezárja.

K.m.e.

 Fodor Márk Strázsai Zoltán

a Térségfejlesztési Bizottság elnöke a Térségfejlesztési Bizottság alelnöke